TERMENI DE REFERINȚĂ
Consultant(ă) în comunicare și informare publică

Proiect: „Acces echitabil la locuri de muncă și la surse de venit pentru femeile din grupuri vulnerabile”

1. Informații generale
	Element
	Informație

	Organizația contractantă
	Asociația Obștească „CASMED”, IDNO 1010620009171, mun. Bălți

	Tipul contractului
	Contract de prestări servicii

	Perioada estimată
	Noiembrie 2026 – august 2027, conform calendarului proiectului

	Locul prestării
	Mun. Bălți și raioanele Fălești, Glodeni, Rîșcani, Florești și Sîngerei; unele activități pot fi realizate la distanță

	Volumul estimat
	250 de ore de servicii

	Unitatea de ofertare și plată
	Tarif orar; plata se efectuează pentru orele prestate și recepționate

	Depunerea ofertelor
	Până la 29 octombrie 2026, la office@casmed.md



2. Contextul proiectului
Asociația Obștească „CASMED” implementează proiectul „Acces echitabil la locuri de muncă și la surse de venit pentru femeile din grupuri vulnerabile”, cu sprijinul UN Women și finanțarea Agenției Austriece pentru Dezvoltare (ADA). Proiectul se desfășoară în municipiul Bălți și în raioanele Fălești, Glodeni, Rîșcani, Florești și Sîngerei.
Proiectul urmărește să sprijine 170 de femei cu vârste cuprinse între 18 și 54 de ani, inclusiv tinere care nu lucrează și nu urmează studii sau cursuri de formare profesională, precum și femei cu responsabilități de îngrijire. Participantele vor beneficia, în funcție de necesități, de instruire, orientare profesională și sprijin pentru accesarea oportunităților de angajare sau de obținere a veniturilor din activități independente.
Activitățile de comunicare vor susține informarea și recrutarea participantelor și vor prezenta serviciile proiectului într-un limbaj accesibil. Campania urmărește informarea a cel puțin 5.000 de femei din aria proiectului, prin canalele online și prin rețeaua de parteneri locali. Materialele pentru public vor fi pregătite în limbile română și rusă.

3. Scopul contractării
CASMED intenționează să contracteze servicii de planificare și realizare a comunicării publice a proiectului, cu accent pe informarea femeilor eligibile, sprijinirea recrutării și promovarea oportunităților de angajare, formare profesională și activități independente.
Persoana contractată va elabora și va adapta materialele de comunicare, va contribui la distribuirea acestora prin canalele CASMED și ale partenerilor și va documenta rezultatele campaniei, în coordonare cu echipa proiectului.

4. Serviciile solicitate
4.1. Planificarea și pregătirea campaniei
•  Elaborarea planului de comunicare și vizibilitate, cu precizarea publicului vizat, a mesajelor principale, a canalelor de distribuire, a calendarului editorial și a indicatorilor de monitorizare.
•  Pregătirea unor modele unitare de afișe, postări, materiale informative și mesaje pentru partenerii locali, în conformitate cu cerințele de vizibilitate ale UN Women și ale ADA.
•  Redactarea și adaptarea în limbile română și rusă a anunțurilor de recrutare și a materialelor de prezentare a proiectului, în forme accesibile pentru femeile din comunitățile urbane și rurale.
4.2. Elaborarea și distribuirea materialelor
•  Elaborarea conținutului editorial și vizual pentru canalele online ale CASMED, potrivit calendarului aprobat; orientativ, minimum 8 materiale de comunicare bilingve pe lună, în perioada campaniei.
•  Adaptarea mesajelor de recrutare la calendarul grupurilor de participante și transmiterea materialelor către primării, asistenți sociali, biblioteci, instituții de ocupare și alți parteneri locali.
•  Pregătirea materialelor informative despre serviciile proiectului, măsurile ANOFM, programele ODA și oportunitățile de formare profesională sau de inițiere în activități independente.
•  Pregătirea materialelor vizuale pentru instruiri, întâlniri cu angajatorii și alte evenimente ale proiectului, precum și actualizarea informațiilor de pe pagina web dedicată proiectului, în colaborare cu administratorul site-ului CASMED.
•  Sprijin editorial pentru planificarea celor două reportaje media, contractate separat de CASMED, și pentru coordonarea mesajelor utilizate în promovarea digitală plătită.
4.3. Documentarea rezultatelor și raportarea
•  Documentarea a cel puțin șase povești relevante despre parcursul participantelor, experiența angajatorilor sau contribuția partenerilor, cu acordul persoanelor implicate.
•  Colectarea datelor disponibile privind comunicarea: materiale publicate, acoperire, interacțiuni și interesul exprimat pentru înscriere, în limitele indicatorilor oferiți de canalele utilizate.
•  Pregătirea unei sinteze finale a comunicării și predarea organizată a textelor, fotografiilor aprobate pentru utilizare, machetelor și celorlalte fișiere editabile.
Toate materialele destinate publicării vor fi coordonate cu CASMED înainte de difuzare. Comunicarea va respecta demnitatea participantelor, consimțământul informat, dreptul la imagine și confidențialitatea datelor personale.
Tipărirea materialelor, publicitatea plătită și producția profesională a celor două reportaje media sunt finanțate sau contractate separat de CASMED și nu fac parte din serviciile tarifate în cadrul prezentului concurs.

5. Livrabile și volumul estimat
Activitățile vor fi desfășurate conform calendarului convenit cu CASMED. Repartizarea de mai jos are caracter orientativ și poate fi ajustată în funcție de necesitățile campaniei, fără a depăși volumul total contractat.
	Cod
	Livrabil / serviciu
	Termen orientativ
	Ore

	L1
	Plan de comunicare, calendar editorial și modele de materiale vizuale
	În primele 15 zile de la semnarea contractului
	25

	L2
	Materiale de lansare și recrutare: anunțuri, afișe, mesaje pentru parteneri și conținut bilingv
	Decembrie 2026, potrivit calendarului de recrutare
	35

	L3
	Pachete periodice de conținut, distribuire, actualizări online și evidența rezultatelor
	Decembrie 2026 – august 2027
	135

	L4
	Minimum șase povești documentate și sprijin editorial pentru reportajele media
	Pe parcursul contractului
	30

	L5
	Sinteza finală și arhiva materialelor în format editabil
	Până la 31 august 2027
	25

	TOTAL
	
	
	250



6. Recepția serviciilor și calculul plății
Lunar, consultantul/consultanta va prezenta o situație succintă a activităților realizate, cu indicarea perioadei, a numărului de ore și a materialelor livrate. Dovezile pot include fișiere editabile, linkuri către publicări, calendarul editorial actualizat și datele disponibile despre rezultatele comunicării.
CASMED va verifica și va recepționa serviciile pe baza documentelor prezentate.  

7. Oferta financiară și regimul fiscal
Ofertantul va indica în Anexa 1 tariful propus pentru o oră de servicii și prețul total pentru volumul estimat de 250 de ore. Oferta se prezintă în lei moldovenești.
Tariful ofertat va reprezenta costul integral al unei ore de servicii pentru CASMED și va include remunerația, precum și impozitele. 
Prestarea serviciilor în baza patentei de întreprinzător nu este acceptată. 
Cheltuielile de publicitate plătită, tipărire și producție profesională a reportajelor media sunt asigurate separat de CASMED.

8. Cerințe de calificare
Cerințe minime
•  Studii sau experiență profesională relevantă în comunicare, jurnalism, relații publice, marketing sau domenii conexe.
•  Cel puțin 2 ani de experiență în elaborarea materialelor de comunicare pentru organizații, instituții, proiecte sau campanii publice.
•  Competențe de redactare în limbile română și rusă și capacitatea de a adapta mesajele la diferite categorii de public.
•  Experiență în utilizarea canalelor digitale și a instrumentelor pentru realizarea materialelor vizuale.
•  Capacitate de planificare, organizare, colaborare cu partenerii și respectare a termenelor stabilite.
Constituie avantaj
Experiența în comunicarea proiectelor sociale, informarea comunităților rurale, promovarea oportunităților de ocupare și de formare profesională, precum și familiarizarea cu regulile de vizibilitate ale organizațiilor internaționale.

9. Evaluarea ofertelor
CASMED va evalua ofertele care îndeplinesc cerințele minime de calificare și care conțin documentele solicitate. Evaluarea tehnică și evaluarea financiară vor avea fiecare câte 50 de puncte.
	Criteriu de evaluare tehnică
	Punctaj maxim

	Experiență în planificarea și realizarea campaniilor de informare și a materialelor de comunicare pentru organizații, instituții sau proiecte
	20

	Calitatea portofoliului, competențele de redactare bilingvă și adaptarea mesajelor la publicul vizat
	15

	Experiență în organizarea și coordonarea activităților de comunicare: planificare editorială, colaborare cu parteneri, utilizarea canalelor digitale și urmărirea rezultatelor
	15

	Total evaluare tehnică
	50

	Evaluare financiară
	50

	TOTAL GENERAL
	100


CASMED poate solicita clarificări referitoare la documentele depuse, cu respectarea acelorași condiții pentru toți ofertanții.

10. Dosarul de participare și depunerea ofertelor
•  CV-ul persoanei care va presta serviciile, cu prezentarea experienței relevante.
•  Copii ale documentelor de studii sau de formare profesională relevante, după caz.
•  Oferta financiară completată și semnată conform Anexei 1.
Dosarul de participare se transmite prin e-mail la office@casmed.md , cu subiectul „Concurs: Consultant(ă) în comunicare și informare publică”, până la 29 octombrie 2026.

11. Condiții de colaborare și conduită profesională
Serviciile vor fi prestate în baza unui contract de prestări servicii, potrivit calendarului convenit cu CASMED. Persoana contractată va colabora cu managerul de proiect și cu ceilalți specialiști implicați și va respecta regulile de vizibilitate comunicate de CASMED.
Prestatorul va ține evidența distinctă a orelor și a serviciilor prestate.  
Prestatorul va respecta regulile de protecție a datelor personale și de confidențialitate, precum și politicile CASMED privind integritatea și prevenirea exploatării și abuzului sexual (PSEA). Publicarea imaginilor, declarațiilor și poveștilor participantelor se va face în baza acordurilor necesare.
Materialele elaborate în cadrul contractului, inclusiv textele, machetele și fișierele editabile, vor fi predate CASMED și vor putea fi utilizate în activitățile și în raportarea proiectului, conform clauzelor contractuale.




Anexa 1. Oferta financiară
Concurs: Consultant(ă) în comunicare și informare publică

Numele și prenumele / denumirea ofertantului: ______________________________________________
Telefon: __________________________  E-mail: ______________________________________________
 
	Serviciu
	Volum estimat
	Preț unitar ofertat (MDL, taxe incluse)
	Preț total (MDL, taxe incluse)

	Servicii de comunicare și informare publică, potrivit Termenilor de referință
	250 de ore
	 
	 




Confirm că prețul ofertat include întregul pachet de servicii descris în Termenii de referință și că reprezintă costul total al contractării. Oferta este valabilă timp de 30 de zile de la termenul-limită de depunere.

Data: _____________________                          Semnătura: ______________________________

